משחתת מסוג "Royal Navy Type 45" מתוצרת חברת הבת "BAE Systems Maritime"
נושאת המטוסים "המלכה אליזבת" מתוצרת חברת הבת "BAE Systems Maritime"
**BAE סיסטמס** (באנגלית: **BAE Systems plc**, נסחרת: *LSE: BA*) היא חברה ביטחונית בריטית בינלאומית למוצרי ביטחון ואוויוניקה עם משרדים ראשיים בלונדון ומשרדים ומפעלים ברחבי העולם (כולל ישראל). מניות החברה רשומות למסחר בבורסת לונדון והיא חלק ממדד FTSE 100. בשנת 2017 דורגה כיצרנית הנשק הרביעית בעולם מבחינת היקף ההכנסות השנתי.

היסטוריה
--------

החברה נוסדה בנובמבר 1999 תוך מיזוג בשווי 7.7 מיליארד לירות שטרלינג בין "Marconi Electronic Systems" ‏(MES) שהייתה חברת בת של "General Electric Company plc" ‏(GEC), עם בריטיש אירוספייס.

במרץ 2003 רכשה את חברת יונייטד דיפנס אינדסטריז האמריקאית בעבור 3.97 מיליארד דולר.

בשנת 2006 מכרה את החזקתה ביצרנית המטוסים האירופית איירבוס ויצאה מתחום התעופה האזרחית. "British Aerospace" נכנסה לשותפות ב"איירבוס" בשנת 1978, כדי לשתף פעלה עם חברות מאירופה ביצירת חברה שיש לה יתרון לגודל בתחום התעופה האזרחית.

פעילות
------

BAE היא בין יצרניות הנשק הגדולות בעולם. ב-2017 דורגה במקום השלישי בעולם במכירות. מרבית הפעילות שלה בממלכה המאוחדת ובארצות הברית כאשר חברת הבת שלה "BAE Systems Inc" היא אחת מששת הספקים הגדולים ביותר למשרד ההגנה האמריקאי. שווקים עיקריים נוספים שלה כוללים את ערב הסעודית, אוסטרליה, הודו ועומאן.

ל-BAE סיסטמס מעורבות עמוקה במספר פרויקטים גדולי ממדים כגון F-35 לייטנינג II של לוקהיד מרטין, יורופייטר טייפון, נושאות מטוסים מסוג "Queen Elizabeth" (אנ') וצוללות מסוג "Astute" (אנ'). שדה התעופה וורטון משמש שדה ניסוי עבור כלי טיס בפיתוח, בעיקר מטוסי קרב חדישים.

החברה בנתה שתי נושאות מטוסים לצי המלכותי הבריטי, בעלות של כ-6 מיליארד ליש"ט, נושאת מטוסים "המלכה אליזבת'" שהושקה ב-2014 ו"הנסיך מווילס" שהושקה ב-2017.

פעילות בישראל
-------------

בישראל פעלה חברת בת בבעלות מלאה בשם 'BAE Systems - Rokar' הממוקמת בהר חוצבים בירושלים ומתמחה בפיתוח וייצור מוצרי לוחמה אלקטרונית (מערכות אלקטרוניות המשולבות במערכות הגנה על כלי טיס מפני טילי אוויר-אוויר וטילי קרקע-אוויר), מערכות ניווט מתקדמות לחימושים שונים ומרעום Silver Bullet המיועד להנחיית חימושים מסתחררים. החברה הוקמה ב-1981 בשם "רוקר אינטרנשיונל" כחברת בת של חברה מארצות הברית בשם Tracor. חברה זו נרכשה על ידי "Marconi Electronic Systems" ב-1998 ובעקבות המיזוג הפכה לחלק מ-BAE.

לחברה היו מספר שיתופי פעולה עם חברת אלביט מערכות, בין השאר הן פיתחו במשותף את הדור הבא של נגמ"שים עבור הצבא האמריקאי. אלביט גם משמשת כקבלן משנה בארצות הברית ומספקת ל-BAE מערכות שונות. 

באפריל 2021 רכשה אלביט מערכות את Rokar תמורת 31 מיליון דולר.

חברת תדיראן סוללות מספקת ל-BAE סוללות ליתיום ליישומים צבאיים.

ביקורת ושערוריות
----------------

בשנים 2003-2004 התפרסמה בעיתון הבריטי "הגרדיאן" סדרת מאמרים על שוחד ונהגים בלתי הולמים נוספים ב-BAE בין השאר בעסקאות נשק עם ערב הסעודית. המשרד להונאות חמורות בבריטניה פתח בחקירה רשמית; ואולם לאחר שממשלת סעודיה התנגדה לחקירה, טוני בלייר, ראש הממשלה דאז, הורה על הפסקת החקירה "מטעמים ביטחוניים". משרד המשפטים השווייצרי שיתף פעולה עם משרד המשפטים האמריקאי בפרשה וסיפק נתונים על עסקות וחשבונות בנק, מידע שיהיה חיוני במעקב אחר זרימת הכסף מ-BAE לסוכני החברה ולאנשי ציבור בכירים בסעודיה, דרום אפריקה, הונגריה וצ'כיה. במאי 2008 מייק טרנר, מנכ"ל החברה, עוכב על ידי הרשויות האמריקאיות שחוקרו חשד לשחיתות במכירות נשק לסעודיה. בפברואר 2010 הסכימה החברה לשלם כ-450 מיליון דולר כדי ליישב אישומי השוחד.

בשנת 2005, נחשף כי BAE סיסטמס העבירה תשלומים חשאיים בסך 2 מיליון דולר לרודן הצ'ילאני אוגוסטו פינושה, במטרה להבטיח באמצעות השוחד חוזים עם משטרו.

ב-2017 נושאת המטוסים שבנתה החברה, "המלכה אליזבת" שנבנתה בעלות של 3.1 מיליארד ליש"ט (4.2 מיליארד דולר), סבלה מחדירה של מים והייתה זקוקה לתיקונים. בעיית כניסת המים זוהתה לאחר שירדה לים להפלגת ניסיון. הספינה, שמשקלה 65 אלף טונות, הוכתרה בתור אוניית המלחמה המתקדמת ביותר של בריטניה, והחלה לפעול באופן רשמי באיחור של כ-10 שנים מהמועד המקורי של הפרויקט (שהחל כבר בסוף שנות ה-90 של המאה ה-20). הספינה החלה לתפקד כנושאת המטוסים רק באוקטובר 2019 לאחר לראשונה נחתו עליה מטוסי F-35 (עד אז לא היה לצי המלכותי הבריטי מטוסים שמסגלים לנחות עליה).

קישורים חיצוניים
----------------

ויקישיתוף מדיה וקבצים בנושא **BAE סיסטמס** בוויקישיתוף
* 

* אתר האינטרנט הרשמי של BAE סיסטמס
* BAE סיסטמס, ברשת החברתית פייסבוק

* BAE סיסטמס, ברשת החברתית אקס (טוויטר)

* BAE סיסטמס, סרטונים בערוץ היוטיוב
* BAE סיסטמס, באתר אנציקלופדיה בריטניקה (באנגלית)

הערות שוליים
------------

1. ↑  בלומברג, לונדון, ‏בריטיש אירוספייס תרכוש את מרקוני של GEC בעיסקת 12.8 מיליארד דולר, באתר גלובס, 20 בינואר 1999
2. ↑  סוכנויות הידיעות, BAE סיסטמס האירופאית תרכוש את יונייטד דיפנס אינדסטריז האמריקאית בעבור 3.97 מיליארד דולר, באתר הארץ, 7 במרץ 2005
3. ↑  סוכנויות הידיעות, ממשלת בריטניה מודאגת מאפשרות כי BAE סיסטמס תמכור החזקותיה ביצרנית המטוסים האירופית איירבוס, באתר הארץ, 20 בפברואר 2005
4. ↑  רונן סרברניק, BAE מתכננת למכור את אחזקותיה באיירבוס לשותפתה EADS - תסיים בעלות המשותפת של 37 שנים, באתר TheMarker‏, 29 באפריל 2006
5. ↑  אתר למנויים בלבד אורה קורן, דירוג יצרניות הנשק העולמי: רפאל היחידה שמטפסת - ואיזו ישראלית מובילה?, באתר TheMarker‏, 26 ביולי 2017
6. ↑  סוכנויות הידיעות, BAE סיסטמס תמכור לעומאן מטוסי קרב ב-4 מיליארד דולר, באתר TheMarker‏, 27 בדצמבר 2012
7. ↑  דרור מרום, ‏בריטיש-איירוספייס חרג ב-1.2 מיליארד ליש"ט מתקציב בניית נושאות מטוסים חדשות בבריטניה, באתר גלובס, 14 ביולי 2003
8. ↑  הדס מנור, ‏אולמרט נפגש עם נציגי BAE והציע להרחיב פעילותם בחברה-הבת בישראל, באתר גלובס, 10 בינואר 2006
9. ↑  אילנה באום, ירושלים מושכת מפעלים עתירי ידע, מעריב, 15 בספטמבר 1985
10. ↑  אתר למנויים בלבד יורם גביזון, המארינס יצטיידו במערכות לראיית לילה של אלביט מערכות - "הדור הבא בטכנולוגיה", באתר TheMarker‏, 22 באוקטובר 2020
11. ↑  אתר למנויים בלבד יורם גביזון, אלביט מערכות זכתה בחוזה של 50 מיליון דולר עם חיל הים האמריקאי, באתר TheMarker‏, 5 במרץ 2013  
אתר למנויים בלבד יורם גביזון, 100 מיליון דולר: אלביט תספק את מערכת חץ דורבן לצבא הולנד, באתר TheMarker‏, 19 בספטמבר 2019
12. ↑  קובי פינקלר, אלביט רוכשת את חברת Rokar BAE Systems, באתר ערוץ 7, 1 באפריל 2021
13. ↑  תדיראן סוללות נבחרה לספק סוללות ליתיום מתקדמות למערכת הנחייה למרגמות 60 מ"מ עבור BAE, באתר TheMarker‏, 15 ביולי 2007
14. ↑  נלסון שוורץ, לואל ברגמן, פתאום שוחד הוא מלה גסה, באתר הארץ, 4 בדצמבר 2007
15. ↑  TheMarker digital, מנכ"ל BAE עוכב לחקירה הקשורה לחשד לשחיתות במכירות נשק לסעודיה, באתר TheMarker‏, 18 במאי 2008
16. ↑  סוכנויות הידיעות, ענקית התעשיות הבטחוניות הבריטית BAE סיסטמס תשלם 450 מיליון דולר ליישב אישומי שוחד, באתר TheMarker‏, 16 בפברואר 2010
17. ↑  נמרוד הלפרן, ענקית התעשיות הבטחוניות הבריטית BAE סיסטמס העבירה תשלומים חשאיים בסך 2 מיליון דולר לרודן הצ'ילאני פינושה, באתר TheMarker‏, 15 בספטמבר 2005
18. ↑  אתר למנויים בלבד רויטרס, בריטניה חשפה ספינת קרב חדשה בעלות של 4.2 מיליארד ד' - ואז התברר שהיא דולפת, באתר TheMarker‏, 19 בדצמבר 2017
19. ↑  שי לוי, ‏לראשונה נחתו חמקנים בריטים על נושאת מטוסים של הצי המלכותי, באתר ‏מאקו‏, 17 באוקטובר 2019

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 0421 9667

 |